‘STEC’คาดปีนี้กำไรดีกว่าปีก่อนQ1เข้าเป้าหมาย
STEC คาดรายได้ไตรมาสแรกตามเป้า ปีนี้กำไรดีกว่าปีก่อน
20 เม.ย. 2555

STEC คาดรายได้ไตรมาสแรกตามเป้า ปีนี้กำไรดีกว่าปีก่อน
นายวรพันธ์ ช้อนทอง กรรมการรองผู้จัดการ สายงานการเงินและบริหาร บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) ประมาณการรายได้ของบริษัทในช่วงไตรมาส 1/2555 ว่า เติบโตตามเป้าหมายได้กว่า 20% ขณะที่กำไรสุทธิในปี 2555 คาดว่าดีกว่าปีก่อน โดยอัตรากำไรขั้นต้นปีนี้จะพยายามรักษาให้อยู่ระดับเดียวกับปีก่อนที่ 8.1% ซึ่งจะมีการควบคุมต้นทุนให้มีประสิทธิมากขึ้น และบริษัทตั้งงบลงทุน 400 ล้านบาท เพื่อซื้อเครื่องจักรใหม่ 
ทั้งนี้ ตั้งแต่ช่วงไตรมาส 2/2555 เป็นต้นไปรายได้จะปรับตัวดีขึ้นอย่างต่อเนื่อง โดยส่วนใหญ่จะมาจากการรับรู้รายได้งานในมือ (Backlog) ที่มีอยู่ทั้งหมด 4.8 หมื่นล้านบาท ซึ่งจะรับรู้ในปีนี้ประมาณ 1.8 หมื่นล้านบาท หรือเติบโตของรายได้เกือบ 30% จากปีก่อน ส่วนที่เหลือทยอยรับรู้รายได้ในอีก 3 ปีข้างหน้า
“คาดว่าไตรมาส 2 ปีนี้รายได้จะดีกว่าไตรมาสแรก เป็นไปตามฤดูกาลของธุรกิจรับเหมาก่อสร้างที่รายได้จะดีขึ้นในสามไตรมาสหลัง” นายวรพันธ์ กล่าว 
นายวรพันธ์ กล่าวว่า บริษัทตั้งเป้าหมายที่จะหางานใหม่เข้ามาเพิ่มในปีนี้ประมาณ 2 หมื่นล้านบาท จากงานที่เตรียมเข้ายื่นประมูลรวมกว่า 8 หมื่นล้านบาท ซึ่งจะเน้นงานขยายสนามบินสุวรรณภูมิและสนามบินภูเก็ต รวมถึงงานสร้างถนนสายต่างๆ โดยขณะนี้บริษัทมีงานที่เซ็นสัญญาแล้วและอยู่ระหว่างรอเซ็นสัญญา 1,000 ล้านบาท